**Ανακοίνωση του Υπουργείου Εργασίας για παρελκυστικές πρακτικές Παρόχων Κατάρτισης σε ανέργους σχετικά με επικείμενες δράσεις του ΕΣΠΑ**

29/1/2016

Τις τελευταίες ημέρες και ενόψει της έναρξης του προγράμματος επαγγελματικής κατάρτισης και εγγυημένης απασχόλησης για 26.000 ανέργους, ηλικίας 29 έως 64 ετών, παρατηρείται έντονα το φαινόμενο προσέλκυσης ανέργων από Παρόχους Κατάρτισης, μέσω παρελκυστικών πρακτικών.

Ορισμένοι Πάροχοι αναρτούν στις ιστοσελίδες τους, αλλά και σε μέσα κοινωνικής δικτύωσης, αναγγελίες έναρξης του προγράμματος οι οποίες συνοδεύονται από φόρμες υποβολής αιτήσεων και φόρμες συμπλήρωσης στοιχείων με τα προσωπικά δεδομένα των ανέργων.

Το Υπουργείο Εργασίας εφιστά την προσοχή στους εγγεγραμμένους ανέργους στα μητρώα του ΟΑΕΔ, που ενδιαφέρονται να ενταχθούν στο πρόγραμμα, επισημαίνοντας τα εξής:

Πρώτον, το πρόγραμμα ακόμα δεν έχει ξεκινήσει. Η υλοποίηση του προγράμματος αναμένεται το δεύτερο δεκαπενθήμερο του Φεβρουαρίου.

Δεύτερον, οι αιτήσεις των εγγεγραμμένων ανέργων θα υποβάλλονται ηλεκτρονικά, αποκλειστικά και μόνο από τον άνεργο, στην ειδική ιστοσελίδα [www.voucher.gov.gr](http://www.voucher.gov.gr/) όπου θα λαμβάνουν αποδεικτικό της αίτησής τους.

Τρίτον, οι άνεργοι οφείλουν να γνωρίζουν ότι απευθυνόμενοι στους Παρόχους Κατάρτισης, ζητώντας να τους συμπληρώσουν τις αιτήσεις,
παρέχουν ουσιαστικά τα προσωπικά τους δεδομένα, χωρίς κανείς να τους διασφαλίζει την ορθή χρήση αυτών.

Τέλος, το Υπουργείο Εργασίας τονίζει ότι προσελκυστικές προσφορές των Παρόχων προς τους ανέργους με τη μορφή δώρων, χορηγιών κ.α., δε διασφαλίζουν σε καμία περίπτωση την ένταξη τους στο πρόγραμμα.

Δείτε το δελτίο τύπου [εδώ](http://www.ypakp.gr/uploads/docs/9157.pdf)